Diari Oficial de la Generalitat Valenciana


Sumari del DOGV 8058, del 08-06-2017 (2017/5061)

RESOLUCIÓ de 18 de maig de 2017, de la Conselleria d'Agricultura, Medi Ambient, Canvi Climàtic i Desenvolupament Rural, per la qual es tanquen les zones de producció de mol·luscos bivalves, per a l'activitat de marisqueig de rossellona i tellina, en aigües de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8058

Data del DOGV
:   08-06-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/5061


Data del document
:   18-05-2017

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Anàlisi jurídica

 Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * captura autoritzada
    * legislació
    * captura per espècie
    * cria de crustacis
    * mol·lusc
    * indústria pesquera

RESOLUCIÓ de 18 de maig de 2017, de la Conselleria d'Agricultura, Medi Ambient, Canvi Climàtic i Desenvolupament Rural, per la qual es tanquen les zones de producció de mol·luscos bivalves, per a l'activitat de marisqueig de rossellona i tellina, en aigües de la Comunitat Valenciana. [2017/5061]  
El Reglament (CE) número 1967/2006, del Consell, de 21 de desembre de 2006, relatiu a les mesures de gestió per a l'explotació sostenible dels recursos pesquers en el mar Mediterrani, estableix en l'article 19 que els estats membres aprovaran plans de gestió plurianuals en les seues aigües territorials per a determinades modalitats pesqueres, entre les quals s'inclouen les dragues, la definició de la qual segons el citat reglament comprendria els rastres que a la Comunitat Valenciana s'empren en la modalitat de marisqueig des d'embarcació, i es classifiquen concretament com a «dragues mecanitzades».  
El Decret 62/2016, de 20 de maig, del Consell, pel qual s'estableix un Pla de gestió per a la pesca de mol·luscos bivalves amb dragues mecanitzades a la Comunitat Valenciana, en el seu articulat estableix: entre els objectius i fonaments, del pla de gestió, s'haurà d'ajustar el règim d'explotació als nivells adequats que permeten aconseguir i mantindre indefinidament el nivell òptim d'explotació sostenible.  
El punt de referència de conservació per a aquest objectiu, d'acord amb les especificacions de l'article 6 del Reglament 2371/2002, s'ha establit sobre la taxa de captura, calculada com la mitjana anual de les captures per unitat d'esforç (CPUE).  
El valor objectiu de la taxa de captura a aconseguir correspon a la mitjana de les taxes de captura dels anys 2005 a 2008, dates en què la CPUE romania estable.  
La pesquera de rossellona i tellina per mitjà de dragues a la Comunitat Valenciana es va tancar, a fi d'assegurar el compliment dels objectius del pla de gestió per Resolució de 3 de juny de 2015, de la Conselleria de Presidència i Agricultura, Pesca, Alimentació i Aigua, per la qual s'estableixen els límits anuals de captura de rossellona i tellina amb dragues mecanitzades en aigües de la Comunitat Valenciana, a més es va prohibir el marisqueig de tellines amb qualsevol modalitat en les següents zones de producció: CVA - 3.2, 3.3, 3.4, 3.5, 3.6 i 3.7.  
Estant prohibit el marisqueig per mitjà de dragues mecanitzades, s'estableix en el mencionat pla de gestió que s'utilitzaran les dades dels estudis de l'estructura i l'evolució de les poblacions de rossellona i tellina i dels paràmetres mediambientals de les zones de producció.  
  
Vista la Resolució de 25 de maig 2016, de la Direcció General d'Agricultura, Ramaderia i Pesca, que estableix i classifica les zones de producció de mol·luscos bivalves, equinoderms, tunicats i gasteròpodes en aigües de la Comunitat Valenciana.  
Analitzades les dades de l'estudi de l'estructura i evolució de les poblacions de rossellona i tellina en les zones CVA-3.1, CVA-3.2, CVA-3.3, CVA-3.4, CVA-3.5, CVA-3.6 i CVA-3.7 i dels paràmetres mediambientals i vist que la població de rossellona i tellina està molt minvada, i amb tendència decreixent en totes les zones estudiades, i que el reclutament detectat és baix, amb forta mortalitat entre les distintes cohorts, es recomana no realitzar cap activitat extractiva amb dragues mecanitzades en les dites zones mentre les poblacions no mostren signes de recuperació sostinguda que ens porte a pensar que podem assolir els objectius del pla de gestió.  
Vist l'escrit de la Federació Provincial de Confraries de Pescadors de València pel qual insta la Conselleria al tancament del marisqueig de la zona de costa compresa des del Perelló a Pinedo, per l'escassetat de recursos biològics i la necessitat de la seua regeneració.  
Vist que, la Subdirecció General de Pesca no té constància de captures de tellina (Donax trunculus), en els últims dos anys, procedents de la zona CVA-14 (que comprén des del cap de l'Horta al límit amb la Comunitat de Múrcia).  
  
Per tot l'anteriorment exposat, resolc:  
  
Mantindre el tancament de la pesquera de rossellona (Chamelea gallina) i tellina (Donax trunculus), per mitjà de dragues mecanitzades, a la Comunitat Valenciana, a fi d'assolir els objectius del Pla de gestió per a la pesca de mol·luscos bivalves amb dragues mecanitzades a la Comunitat Valenciana. Així mateix, prohibir el marisqueig a peu de tellines en totes les zones de producció de mol·luscos bivalves en aigües de la Comunitat Valenciana.  
  
Queda sense efecte la Resolució de 3 de juny de 2015, de la Conselleria de Presidència i Agricultura, Pesca, Alimentació i Aigua, per la qual s'estableixen els límits anuals de captura de rossellona i tellina amb dragues mecanitzades en aigües de la Comunitat Valenciana.  
  
  
DISPOSICIÓ FINAL  
  
Aquesta resolució produirà efectes des de l'endemà de la publicació en el Diari Oficial de la Generalitat Valenciana.  
  
València, 18 de maig de 2017.- La consellera d'Agricultura, Medi Ambient, Canvi Climàtic i Desenvolupament Rural: Elena Cebrián Calvo.